ธปท.อุบไต๋ออกมาตรการแก้บาทแข็ง
ธปท.ยอมรับเงินบาทแข็งค่าเร็ว แต่ยังอุบไต๋ออกมาตรการมาดูแลหรือไม่
20 มี.ค. 2556

ธปท.ยอมรับเงินบาทแข็งค่าเร็ว แต่ยังอุบไต๋ออกมาตรการมาดูแลหรือไม่
นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) กล่าวยอมรับว่า ค่าเงินบาทวันนี้ที่ปรับแข็งค่าขึ้นอยู่ระดับ 29.13-29.14 บาท/เหรียญสหรัฐ แข็งค่ามากและเร็วไป อย่างไรก็ตาม ขณะนี้ ธปท. ยังไม่สามารถบอกได้ชัดเจนว่าจะมีมาตรการอะไรออกมาดูแลการแข็งค่าของเงินบาทหรือไม่ 
"ค่าเงินบาทตอนนี้ แข็งค่ามากไปหน่อยและแข็งเร็วไปสักนิด แต่เรื่องที่ดัชนีตลาดหุ้นภาคเช้าตกลงไป 28 จุดนั้นไม่เกี่ยวกับธปท." นายประสารกล่าว
ทั้งนี้ การเคลื่อนไหวของเงินบาทวันที่ 20 มี.ค. เงินบาทปรับแข็งค่าขึ้นต่อเนื่อง และหลุดกรอบแนวรับสำคัญหลายกรอบ กระทั่งล่าสุดมีแนวโน้มจะหลุด 29 บาทต่อเหรียญสหรัฐฯแล้ว ทำให้ตลาดมีการคาดการณ์กันว่า ธปท. อาจจะมีการออกมาตรการอย่างใดอย่างหนึ่งมาดูแลตลาด โดยเฉพาะในตลาดพันธบัตรที่เงินทุนไหลเข้าระยะสั้นมากถึง 8.1 แสนล้านบาท